Betogers brand glo los op wetstoepassersBetogers op die Kaapse Vlakte. (Foto: Henk Kruger/ANA) Een mens is in hegtenis geneem nadat ’n groot groep van sowat 100 betogers Woensdag glo op polisiebeamptes en ander wetstoepassers in Mitchells Plain in Kaapstad losgebrand het. Die voorval het op die R300 op die Kaapse Vlakte plaasgevind, het Wayne Dyason, woordvoerder van die wetstoepassingsdienste in Kaapstad, gesê. Volgens Dyason het betogers ’n vragmotor naby Stockweg op die aansluiting tussen Mitchells Plain en Philippi tot stilstand gedwing, vermoedelik met die doel om die vrag te buit, voordat polisiebeamptes ingegryp het. Die groep het toe na ’n winkelsentrum oorkant die pad beweeg waar hulle hulself weereens teen die owerhede vasgeloop het. “Hulle het skerp ammunisie op die beamptes afgevuur, maar gelukkig is niemand in die voorval beseer nie,” het Dyason gesê. Die betogers het daarna in die rigting van New Woodlands gevlug waarna die R300 ure later nog gesluit was vir verkeer. Onrus en plundering woed die afgelope week op die Kaapse Vlakte nadat die algehele landwye afsondering verleng is. Brandende buitebande het Dinsdag gedeeltes van ’n pad versper en vragmotors is Vrydag naby Nyanga met klippe bestook.